DôVOdová SPRÁVA
Všeobecná časť
Návrh nariadenia vlády Slovenskej republiky, ktorým sa ustanovujú minimálne pravidlá ochrany kurčiat chovaných na produkciu mäsa  sa predkladá podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
Predloženým návrhom nariadenia vlády sa do právneho poriadku Slovenskej republiky preberá Smernica Rady 2007/43/ES z 28. júna 2007, ktorou sa stanovujú minimálne pravidlá ochrany kurčiat chovaných na produkciu mäsa (Ú. v. ES, L 182, 12. 7. 2007).
Predložený návrh nariadenia vlády nebude mať dopad na štátny rozpočet, rozpočty obcí a vyšších územných celkov, ani na životné prostredie, zamestnanosť a podnikateľské prostredie.
Návrh nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi.
Predložený návrh nariadenia vlády bol predmetom rokovania Legislatívnej rady vlády, všetky pripomienky sú zapracované a materiál sa predkladá bez rozporov.
DOLOŽKA  ZLUČITEĽNOSTI
právneho predpisu s právom Európskej únie
1.	Predkladateľ právneho predpisu: Ministerstvo pôdohospodárstva Slovenskej republiky.
2.	Názov návrhu právneho predpisu: Návrh nariadenia vlády Slovenskej republiky, ktorým sa ustanovujú minimálne pravidlá ochrany kurčiat chovaných na produkciu mäsa.
3.	Problematika návrhu právneho predpisu: 
a)	je upravená v primárnom práve Európskej únie:
Zmluva o fungovaní Európskej únie 
- je upravená v sekundárnom práve Európskej únie:
Smernica Rady 2007/43/ES z 28. júna 2007, ktorou sa stanovujú minimálne pravidlá ochrany kurčiat chovaných na produkciu mäsa (Ú. v. ES, L 182, 12.7.2007).
b)	nie je obsiahnutá v judikatúre Súdneho dvora Európskej únie.
4.	Záväzky Slovenskej republiky vo vzťahu k Európskej únii:
a)	Lehota na prebratie smernice je 30. jún 2010.
b)	V oblasti, ktorú upravuje toto nariadenie vlády, nebolo začaté konanie proti Slovenskej republike o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie v platnom znení.
c)	Bezpredmetné.
5.	
Stupeň zlučiteľnosti návrhu právneho predpisu s právom Európskej únie:
Úplný.
6.	Gestor (spolupracujúce rezorty):
Ministerstvo pôdohospodárstva Slovenskej republiky.
DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie
Prvá časť - vyčíslenie odhadu vplyvov na verejné financie
Navrhované nariadenie vlády Slovenskej republiky nebude mať finančné dôsledky na
1. 	štátny rozpočet,
2. 	rozpočet štátnych fondov,
3. 	rozpočty obcí a VÚC,
4. 	rozpočty Sociálnej poisťovne, zdravotných poisťovní a Národného úradu práce,
5. 	Fondu národného majetku Slovenskej republiky a Slovenského pozemkového fondu.
Druhá časť - odhad vplyvov na obyvateľov, hospodárenie podnikateľskej sféry a iných právnických osôb
Navrhované nariadenie vlády Slovenskej republiky
1. 	nebude mať vplyv na životnú úroveň obyvateľstva a zvyšovanie kvality života,
2. 	nebude mať negatívny vplyv na rozvoj podnikateľských aktivít z hľadiska žiaduceho ekonomického rastu,
3. 	je v súlade s prioritami a cieľmi hospodárskej politiky.
Tretia časť - vyčíslenie odhadu vplyvov na životné prostredie
Navrhované nariadenie vlády Slovenskej republiky nebude mať nepriaznivý vplyv na životné prostredie.
Štvrtá časť - odhad vplyvov na zamestnanosť
Navrhované nariadenie vlády Slovenskej republiky nebude mať negatívny vplyv na zamestnanosť a na tvorbu nových pracovných miest.
Piata časť - vplyv na podnikateľské prostredie
Navrhované nariadenie vlády Slovenskej republiky nebude mať vplyv na podnikateľské prostredie.

Osobitná časť
K § 1
Ustanovuje sa pôsobnosť nariadenia, v ktorom sa rieši, na ktoré chovy sa nariadenie vzťahuje a pre spresnenie aj negatívne sa vyjadruje na ktoré sa nevzťahuje.
K § 2
Vymedzujú sa základné pojmy na účely návrhu nariadenia vlády.
K § 3
Ustanovujú sa požiadavky na hustotu zástavu kurčiat v chove, vysvetľuje sa pojem a ustanovujú sa limity a následne sa ustanovuje za akých podmienok možno základné limity navršovať; o koľko a za dodržania akých podmienok.
K § 4
Upravuje sa obsahová stránka odborného školenia, ktoré bude vykonávať akreditovaná osoba podľa zákona č. 568/2009 Z. z. o celoživotnom vzdelávaní a o zmene a doplnení niektorých zákonov. Ak držiteľ neabsolvuje odborné školenie, nesplní podmienku na schválenie prevádzkarne určenej na produkciu chovnej hydiny. Uvedené prevádzkarne schvaľuje krajská veterinárna a potravinová správa podľa § 7 ods. 2 písm. d) 7. bodu zákona č. 39/2007 Z. z. o veterinárnej starostlivosti. Zároveň možno neabsolvovanie školenia zistené počas veterinárnej kontroly prevádzkarne, postihnúť pri fyzickej osobe ako priestupok podľa § 48 ods. 1 písm. ab) zákona č. 39/2007 Z. z. o veterinárnej starostlivosti a pri právnickej osobe ako správny delikt podľa § 50 písm. bi) zákona č. 39/2007 Z. z. o veterinárnej starostlivosti.
K § 5
Zabezpečuje informovanosť európskej komisie predkladaním výsledkov zhromažďovania údajov založených na kontrole reprezentatívnej vzorky kŕdľov a výsledkov vykonaných kontrol.
K § 6
Odkazuje sa na prílohy č. 4, ktorá obsahuje zoznam preberaných právnych aktov Európskej únie.
K § 7
Ustanovuje termín nadobudnutia účinnosti nariadenia vlády.
K prílohe č. 1
Ustanovuje požiadavky uplatniteľné na chovy, kde sú riešené podmienky ako sú podstielka, spôsob a intenzita osvetlenia, vetranie a vykurovanie, hluk, čistenie a podobne.
K prílohe č. 2
Ustanovuje podrobnejšie požiadavky na využívanie vyššej hustoty zástavu v chove najmä z hľadiska informovania príslušných orgánov, ďalej tiež vedia dokumentácie o týchto skutočnostiach a určenie niektorých environmentálnych kritérií.
K prílohe č. 3
Ustanovuje tematické okruhy odborného školenia osôb, ktoré budú preškoľované na starostlivosť o kurčatá.
K prílohe č. 4
Obsahuje zoznam preberaných právnych aktov Európskej únie.